Nadine Labaki

Nadine Labaki (), (Baabdat, 1974ko otsailaren 18a) libanoar aktore eta zinema-zuzendaria da.

Aktore lanetan hasi zen eta 2007an zuzendu zuen aurreneko filmea, Caramel, Cannesko Zinemaldian aurkeztu zena. 2018ko Capharnaüm filma Oscar sarietarako izendatua izan zen, hori lortzen duen lehenengo emakumezko zuzendari arabiarra izan zen Nadine Labaki.

Biografia

Gaztaroa eta hastapenak 
Labaki Libano Mendiko eskualdean jaio zen maronita familia batean. Gaztaroan Libanoko Gerra Zibila ezagutu zuen 1991an amaitu zenean 17 urte baitzituen. Osaba hakawatia zuen, ipuin kontalaria, eta aitonak antzoki txiki bat zuen eta han zaletu zen Labaki zinemarekin. Libanoko Studio El Fan talent showean abiatu zuen aktore ibilbidea eta Beiruteko Saint Joseph Unibertsitatean ikusentzunezko ikasketak egin zituen. Graduatzeko 11 Rue Pasteur laburmetraia zuzendu zuen 1997an eta Parisko Arabiar Munduko Institutuak antolatzen zuen Zinema arabiarreko biurtekoan laburmetrai onenaren saria eskuratu zuen.

1998an Parisen ezarri zen Caroline Labaki ahizparekin, hura ekoizlea, eta Ekialde Hurbileko abeslarien bideoklipak eta iragarkiak egin zituen, eta hainbat sari eskuratu zituen. 2003rako ezaguna zen arabiar komunikabidetan eta Nancy Ajram abeslari libanoarraren bideoklipak zuzendu zituen. Bideotako batek polemika sortu zuen, "Akhasmak ah" ("Bai, borrokatuko dut zure aurka") bideoklipak, dantza sexualki iradokitzaileak agertzen zirelako.

Zuzendari lanetan 
2005ean Cannesko Zinemaldian izan zen sei hilabetez eta Caramel filmea idatzi zuen bitartean. 2007an atera zen, Labaki zuzendari eta protagonista zela. Cannesen egin zuen estrenoa eta mundu mailan hainbat sari jaso zituen.

2011n Where Do We Go Now? zuzendu zuen. Ekialde Hurbileko herrixka batean gerra garaian musulmanak eta kristauak daude, eta alde bietako emakumezkoak ahalegintzen dira gizonezkoak borrokan hasi ez daitezen. Torontoko Zinemaldian film irabazlea izan zen eta Donostiako Zinemaldian film europar onenaren saria jaso zuen, besteak beste.

Nadine Labakiren film arrakastatsuena Capharnaüm ("kaosa") izan zen. Oscar Sarietarako izendatua izan baitzen Nazioarteko film onenaren atalean. Filmerako musika Khaled Mouzanar senarrak konposatu zuen.

Aktore lanetan 
Laburmetraietan agertzen hasi zen eta 2006an Bosta komedian aritu zen. Aktore lan garrantzitsuenak berak zuzenduriko filmetan egin ditu.

Filmografia

Zuzendari lanetan 
 Caramel edo Sukkar Banat (2007)
 Where Do We Go Now? (2011)
 Rio, I Love You (2014)
 Capharnaüm (2018)
 Homemade (2020) - 18 zuzendarietako bat

Aktore lanetan

Erreferentziak

Kanpo estekak 
 Nadine Labakiren webgune ofiziala
 Aktorearen IMDBko fitxa irakurgai 

Libanoko zinema zuzendariak
Libanoko aktoreak
Emakume aktoreak
Libanoko kristauak